**TABLICA KOMENTARA I PRIMJEDBI ZAPRIMLJENIH PUTEM POŠTE NA**

**NACRT PRIJEDLOGA NACIONALNOG PROGRAMA ZA ZAŠTITU I PROMICANJE DOJENJA ZA RAZDOBLJE OD 2018. DO 2020. GODINE**

|  |  |  |
| --- | --- | --- |
| **Naziv tijela/osobe koja je dostavilo primjedbu/ prijedlog** | **Primjedba/prijedlog** | **Obrazloženje primjedbi/prijedloga koji nisu prihvaćeni** |
| **Hrvatski zavod za javno zdravstvo** | PROBLEM: Provođenje evaluacije NPPZD iz rutinskih zdravstveno-statističkih istraživanja – 5. cilj NPPZD („Unaprijediti sustav praćenja i evaluacije dojenja“) i aktivnost 4.5. Unaprijediti sustav praćenja i evaluacije dojenja  Hrvatska je učinila značajan iskorak u provođenju programa dojenja, posebice jer su sva hrvatska rodilišta ispunila kriterije i postigla naziv „Rodilišta-prijatelji djece“. Pored toga glavnog zadataka učinjene su brojne dodatne aktivnosti koje idu u prilog dojenju, od osiguranja primjene Međunarodnog pravilnika o reklamiranju nadomjestaka za majčino mlijeko, pokretanja aktivnosti „Zajednica – prijatelj dojenju“ s koordinacijskim timovima za promicanje dojenja u jedinicama lokalne samouprave, promicanja dojenja u jedinicama intenzivnog neonatalnog liječenja, u primarnoj zdravstvenoj zaštiti (PZZ) te drugih oblika edukacije do stvaranja socijalnih mreža koji će doprinijeti uspješnijem provođenju dojenja.  Međutim, pretpostavljena evaluacija NPPZD-a nije moguća prema predloženim aktivnostima točke 4.5. „Unaprijediti sustav praćenja i evaluacije dojenja:  Nositelj aktivnosti: MZ, AAZ, HZJZ  Sunositelj: ŽZJZ, HZZO, zdravstvene ustanove, zdravstveni radnici u privatnoj praksi, stručna društva  Indikatori provedbe: izrađeni i usvojeni kriteriji za praćenje i evaluaciju podatka o dojenju (navedenih u poglavlju 5. ovog dokumenta)  Rok: 2019.  Izvori financiranja: MZ – kroz redovni rad zaposlenika – aktivnost A6182017 i MZ – članovi Radne skupine bez naknade, AAZ – kroz redovni rad zaposlenika, HZJZ – kroz redovni rad zaposlenika, ŽZJZ – kroz redovni rad zaposlenika, HZZO – kroz redovni rad zaposlenika, zdravstvene ustanove – kroz redovni rad zaposlenika, zdravstveni radnici u privatnoj praksi – kroz redovni rad, stručna društva – iz sredstava društva.“  Obrazloženje: indikatori provedbe navedeni u poglavlju 5. ovog dokumenta ne mogu se pratiti isključivo iz rutinskih zdravstveno-statističkih istraživanja koje provodi Hrvatski zavod za javno zdravstvo (HZJZ). Prema Godišnjem provedbenom planu statističkih aktivnosti (NN 33/18) iz sustava zdravstva postoje dva zdravstveno-statistička istraživanja iz kojih se mogu dobiti određeni podaci o dojenju:  - „Prijava poroda iz zdravstvenih ustanova“  - „Izvješće o zdravstvenom stanju djece utvrđenom u sistematskim pregledima dojenčadi i male djece“ (godišnje zbirno, ručno vođeno izvješće iz ambulanti PZZ-a).  U Prijavi poroda uvedenoj 2001. godine bilježe se neki podaci o dojenju prema rubrikama.  - isključivo dojenje  - dojenje uz umjetnu prehranu (mliječna formula)  - umjetna prehrana (mliječna formula).  Prijava sadrži i rubriku o vremenu prvog podoja, ali uz datum rođenja djeteta ne postoji i rubrika za sat tj. za vrijeme rođenja pa nije moguće utvrditi koliko je vremena prošlo od trenutka rođenja do prvog podoja. Stoga, za evaluaciju zadanog pokazatelja navedenog pod 5.2.1. „Postotak dojenčadi koja uspostavlja dojenje unutar sat vremena iz a poroda: 85%“ nećemo dobiti potrebne podatke.  5.1. Indikatori dojenja za godišnje praćenje na nacionalnoj razini  1. Udio isključivo dojene djece u Republici Hrvatskoj:  - isključivo dojenje s 0-1 mjesec: 85%  - isključivo dojenje s 2-3 mjeseca: 70%  - isključivo dojenje s 4-5 mjeseci: 50%  - isključivo dojenje s navršena 3 mjeseca: 70% dojenčadi  - isključivo dojenje s navršenih 6 mjeseci: 20% dojenčadi.  2. Udio dojene djece u Republici Hrvatskoj:  - ukupno dojenje s navršena 3 mjeseca: 85%  - ukupno dojenje sa 6 mjeseci: 70%  - ukupno dojenje s navršenih 12 mjeseci: 50%  - ukupno dojenje s navršenih 24 mjeseci: 20%  nije moguće dobiti iz godišnjih zbirnih, ručno vođenih podataka PZZ-a. Osim toga, sadržaj ovih izvještaja je u reviziji te će biti promijenjen nakon donošenja novog Zakona o podacima i informacijama u zdravstvu. Svakako bi trebalo promijeniti način prikupljanja podataka o cjelokupnom preventivnom radu u zdravstvenoj zaštiti djece te o nalazima i pokazateljima zdravstvenog stanja iz preventivnog rada. Pedijatri i drugi doktori u PZZ koji kao osiguranike imaju dojenčad i malu djecu, o svom radu i nalazima u pregledima trebaju dostavljati informacije u Centralni zdravstveni informacijski sustav (CEZIH), HZJZ bi trebao imati mogućnost dobivanja ovih pokazatelja iz CEZIH-a. Zbog neprilagođenih informatičkih aplikacija u PZZ ordinacijama za potrebe izvještavanja o javnozdravstvenim pokazateljima kao što su nalazi iz preventivnih pregleda i dojenje, HZJZ i dalje prikuplja podatke temeljem Pravilnika iz 1995. godine, u obliku papirnatih godišnjih izvještaja, nastalih prije informatizacije PZZ-a. Na žalost, kako se u ordinacijama radi o dvostrukom unosu podataka za velik broj značajki na obrascima, liječnici PZZ-a (svi, ne samo primarni pedijatri!) pružili su otpor ovakvom dvostrukom bilježenju, jer trebaju posebno ručno voditi ove zabilješke. Stoga godinama traže od Ministarstva zdravstva (MZ) da se omogući isključivo elektroničko izvještavanje putem poruka i u potpunosti zamijeni godišnje papirnato izvještavanje prema HZJZ-u. Ovi zahtjevi dostavljeni su višekratno Ministarstvu zdravstva još od 2010. godine (Hrvatsko društvo za preventivnu i socijalnu pedijatriju i HZJZ), ali se po tom pitanju nisu provele nikakve aktivnosti od strane Ministarstva niti HZZO-a.  Informatičke aplikacije u ambulantama nisu prilagođene potrebama izvještavanja o preventivnom radu pedijatara pa ni o nalazima u sistematskim pregledima u okviru kojih se prikupljaju podaci o vrsti prehrane. Ove indikatore za evaluaciju NPPZD i dalje nećemo moći dobiti, a postoji i problem izvještavanja o pokazatelju isključivog dojenja u dobi 3. i 6. navršenih mjeseci za „Zdravlje za sve“ bazu podataka Svjetske zdravstvene organizacije.  Prema određenim mjerama u NPPPZD trebalo bi prikupljati i podatke o radu grupa za potporu dojenja u provođenju edukacije majki kao i podatke o radu patronažnih sestara koje su obvezne posjećivati majke i djecu po dolasku iz rodilišta, a prema Programu mjera zdravstvene zaštite. Ni u informatičkim aplikacijama patronažnih sestara praćenje indikatora dojenja nije uključeno.  Zaključno možemo reći da se u svrhu realizacije točke 4.5. „Unaprijediti sustav praćenja i evaluacije dojenja“ treba raditi na uspostavi izvještavanja o pokazateljima dojenja i drugim nalazima i pokazateljima promicanja zdravlja i prevencije u djece putem CEZIH-a. Uz MZ u kreiranju pokazatelja treba sudjelovati HZJZ i Hrvatsko društvo za preventivnu i socijalnu pedijatriju. | **PRIMLJENO NA ZNANJE**  Neosporno je da trenutnim načinom prikupljanja podataka nije moguće prikupiti sve potrebne pokazatelje dojenja, ali upravo to je i dugi niz godina prepoznato kao problem te je cilj ove aktivnosti, kako je navedeno - unapređenje postojećeg stanja.  Ministarstvo zdravstva je oformilo radnu skupinu za izradu kriterija za evaluaciju podataka o dojenju, ta Radna skupina je realizirala svoju svrhu i izradila kriterije te je institucija predlagatelj sudjelovala u istom.  Ministarstvo zdravstva je u lipnju 2018. imenovalo novu Radnu skupinu za praćenje i evaluaciju podataka o dojenju i drugim pokazateljima preventivne zdravstvene zaštite i zdravlja djece s ciljem izrade metodologije te se kod osnivanja uzelo u obzir uključivanje svih relevantnih institucija. |
| **Pravobraniteljica za ravnopravnost spolova** | Prije svega, Pravobraniteljica za ravnopravnost spolova pozdravlja izradu i donošenje novog Nacionalnog programa za zaštitu i promicanje dojenja. Uvidom u nacrt prijedloga (koji je predmet savjetovanja), Pravobraniteljica uočava kako je navedenim nacrtom predviđeno ukupno deset aktivnosti. Međutim niti jedna od navedenih aktivnosti nije usmjerena na promoviranje i korištenje zakonskog prava na stanku za dojenje, posebice u vidu stvaranja pozitivne klime kod poslodavaca te informiranja samih žena o korištenju navedenog prava.  Pravo na stanku za dojenje djeteta je propisano u članku 19. Zakona o rodiljnim i roditeljskim potporama (Narodne novine, broj 85/08, 110/08, 34/11, 54/13, 152/14 i 59/17, dalje u tekstu: ZRRP). Naime, radnica koja doji dijete, tijekom rada u punom radnom vremenu, ima pravo na stanku za dojenje djeteta u trajanju od dva sata dnevno, neovisno od toga koristi li zaposleni ili samozaposleni otac u isto vrijeme i za isto dijete jedno od prava propisanih tim Zakonom. Pravo se može koristiti jednokratno ili dva puta u tijeku dana u trajanju od po sat vremena, i to do navršene 1. godine života djeteta, a vrijeme stanke za dojenje ubraja se u radno vrijeme. Radnica koja doji dijete za vrijeme korištenja prava ima pravo na naknadu plaće koja iznosi 100% proračunske osnovice, preračunate na satnu osnovicu za mjesec za koji se obračunava odnosna naknada. Pritom Pravobraniteljica ukazuje kako Proračunska osnovica za 2018. godinu (kao i prethodne godine) iznosi 3.326,00 KN.  Pravobraniteljica ovoj problematici kontinuirano pridaje pažnju, a tijekom 2015. sa udrugom Roditelji u akciji – RODA provela je zajedničko istraživanje na temu „Korištenje prava na stanku za dojenje djeteta“, posebice imajući u vidu kako se navedeno pravo koristi u relativno malom broju slučajeva. Naime tijekom 2014. navedeno pravo je, prema podacima Hrvatskog zavoda za zdravstveno osiguranje (HZZO) koristilo 157 žena, a u 2015. njih 160. Sličan trend nastavio se i tijekom 2016. kada su stanku za dojenje koristile 154 žene dok je u 2017. taj ionako mali broj još više smanje (145 žena) što ukazuje kako bi svakako trebalo dodatno poraditi na promicanju navedenog prava.  Istraživanje koje je Pravobraniteljica provela 2015. obuhvatilo je uzorak od 1.227 ispitanica/žena te su rezultati pokazali kako je njih 59% upoznato s pravom na korištenje stanke za dojenje dok njih 41% nije upoznato s navedenim pravom. Međutim svega 6,4% ispitanica navelo je kako je u razdoblju od 2008.-2015. koristilo stanku za dojenje dok je njih 93,6% izjavilo da nije koristilo navedeno pravo. Razlozi zbog kojih ispitanice nisu koristile pravo na stanku za dojenje su slijedeći:  - povratak na posao nakon što je dijete navršilo godinu (63,6%),  - neinformiranost o korištenju prava stanke za dojenje (20,2%),  - nepostojanje posebne prostorije za dojenje na radnom mjestu (12,5%),  - prevelika udaljenost radnog mjesta od doma (10,5%),  - nemogućnost organizacije dolaska djeteta na radno mjesto (9,5%),  - nepodržavanje ideje dojenja na radnom mjestu od strane poslodavca i/ili radne okoline (8,9%),  - nepostojanje hladnjaka za izdojeno mlijeko na radnom mjestu (5,9%),  - smanjenje plaće (2,8%).  Rezultati navedenog istraživanja ukazali su i da ispitanice koje su koristile stanku za dojenje, navedeno pravo u najvećem broju slučajeva koristile su kod kuće (70,2%), dok su na radnom mjestu to pravo koristile u 17% slučajeva. Ispitanice su navele i u kojem su razdoblju radnog vremena koristile stanku za dojenje djeteta. Tako ih je najviše, i to čak 48,3%, koristilo stanku za dojenje jednokratno u trajanju od dva sata na kraju radnog vremena, što nam zapravo govori da se gotovo u polovini slučajeva ne radi o korištenju prava na stanku za dojenje nego o skraćenom radnom vremenu od dva sata. Također nam govori i da poslodavac nije osigurao uvjete radi provođenja korištenja prava na stanku za dojenje.  Što se osiguranja posebne prostorije za dojenje tiče, 12,5% ispitanica je odgovorilo da je imalo osiguranu prostoriju, a isti postotak je odgovorio da nije imao osiguranu prostoriju. Međutim kao što je već navedeno, čak 70% ispitanica nije koristilo stanku za dojenje na radnom mjestu već kod kuće. Od ispitanica koje su na radnom mjestu imale osiguranu posebnu prostoriju za dojenje djeteta, samo jedna od njih opisuje da se radi o posebno uređenoj prostoriji za tu svrhu i koja je uređena tek nedavno. Ostale ispitanice navode da su imale privatnost, radilo se o prostorijama u kojoj su se mogle zaključati, ali prostorije su služile za različite druge namjene. Ako su izdajale na radnom mjestu, od ispitanica se tražilo da opišu gdje su se izdajale i gdje su pohranjivali mlijeko. Ispitanice su dale sljedeće odgovore: najviše u uredu i mlijeko se pohranjivalo u hladnjaku, u više slučajeva u WC-u i mlijeko se pohranjivalo u bočice, hladnjak, garderobu i sl.  Prema rezultatima navedenog istraživanja, čak 63,7% ispitanica je smatralo da njihov poslodavac podržava korištenje stanke za dojenje djeteta, dok je njihovo radno okruženje, nešto manje, odnosno 57,5% podržalo njihovo korištenje stanke za dojenje djeteta.  Ispitanice smatraju i da bi njihov poslodavaca i/ili zakonodavac trebao osigurati određene uvjete koji bi olakšali majkama korištenje prava na stanku za dojenje, kao što su:  - osigurati puni iznos plaće za vrijeme korištenja stanke za dojenje,  - podržavati korištenje prava na stanku za dojenje,  - osigurati zasebnu prostoriju za dojenje na radnom mjestu,  - osigurati hladnjak za pohranu izdojenog mlijeka na radnom mjestu.  Stoga je Pravobraniteljica u svom Izvješću za rad za 2015. godinu dalja slijedeće preporuke:  1. Potreba daljnjeg osvješćivanja žena u pogledu zakonskih jamstava koja štite njihove interese na tržištu rada za vrijeme trudnoće i majčinstva.  2. Potpuno informiranje žena o korištenju prava na stanku za dojenje djeteta.  3. Aktivno provoditi kampanje radi stvaranja pozitivne klime i javnog mišljenja, uključujući poslodavce, o korištenju stanke za dojenje djeteta.  4. Osigurati puni iznos plaće za vrijeme korištenja prava na stanku za dojenje djeteta.  Imajući u vidu sve navedeno, Pravobraniteljica smatra kako bi predmetne preporuke svakako trebalo imati u vidu prilikom donošenja Nacionalnog programa za zaštitu i promicanje dojenja za razdoblje od 2018. do 2020. odnosno da bi pojedine aktivnosti u Nacionalnom programu svakako trebale biti usmjerene i na korištenje prava na stanku za dojenje. | **DJELOMIČNO PRIHVAĆENO**  Uvršteno u analizu stanja i u aktivnost 4.9. potrebu informiranja trudnica i majki o zakonskim pravima. Međutim, ovaj program zaštite i promicanja dojenja je prvenstveno orijentiran na provođenje aktivnosti u zaštiti i promicanju dojenja kroz sustav zdravstva, odnosno konkretno na provođenje Nacionalne strategije zdravstva u Republici Hrvatskoj 2012-2020. te reguliranje radnih prava nije u njegovom obuhvatu. |
| **Hrvatsko društvo za preventivnu i socijalnu skrb, HLZ** | Smatramo da aktivnosti navedene u točki 4.5. Nacionalnog plana neće biti moguće provoditi zbog problema na koje upozoravamo godinama, a zadnji put u veljači ove godine. U daljnjem tekstu ponavljamo dopis iz veljače te molimo da se riješe navedeni problemi te omogući dobivanje kvalitetnih zdravstvenih pokazatelja potrebnih u svim segmentima zdravstvenog sustava. Navedeno kompromitira nastojanja u promicanju dojenja kao i ostala nastojanja u unapređenju cjelokupne zdravstvene zaštite.  Članovi Hrvatskog društva za preventivnu i socijalnu pedijatriju, HLZ smatraju da je praćenje načina prehrane dojenčadi i male djece od iznimne važnosti. Poticanje kvalitetnog načina prehrane, a posebice dojenja u dojenačkom periodu dio je osobito vrijednog preventivnog rada koji godinama provodimo u pedijatrijskim ordinacijama sukladno stručnoj edukaciji i kompetencijama. Da je tome tako svjedoče brojni stručni radovi kolega sve od daleke 1979. godine.  Svi propisani podaci iz preventivnog rada, među ostalim i podaci o dojenju i prehrani djece kontinuirano se bilježe i kao takvi predstavljaju izvanrednu bazu podataka. Nažalost, moramo ponovno ustvrditi da je prikupljanje podataka neadekvatno i time je onemogućena njihova obrada te raspolaganje informacijama o cjelokupnom preventivnom radu, pa tako i dobivanje informacija o dojenju. Predloženo praćenje, evaluacija i indikatori dojenja zahtijevaju izmjenu postojećih zakonskih propisa te ih zbog toga sada nije moguće provoditi. Članovi HDPSP već godinama upozoravaju na zastarjelost zakona i propisa koji reguliraju prikupljanje podataka i neusklađenost s informatizacijom zdravstvenog sustava koja je u međuvremenu provedena.  - Zakon o evidencijama iz 1991. god.,  - Pravilnik o provedbi Zakona o evidencijama u području zdravstva za primarnu i specijalističko-konzilijarnu zdravstvenu zaštitu (NN 4/95),  - Upute za primjenu izvještajnih obrazaca za primarnu i specijalističko-konzilijarnu zdravstvenu zaštitu, HZJZ – Zagreb, 1999. god.  Stoga smatramo da propise treba mijenjati i prilagoditi informatičkim mogućnostima. S druge strane potrebno je prilagoditi centralni informacijski sustav za protok potrebnih informacija, a informatičke aplikacije za pedijatrijske ordinacije prilagoditi da se omogući kvalitetno bilježenje preventivnog rada što sve do danas unatoč našim molbama i upozorenjima nije učinjeno. Zbog svega navedenog, ali i zajedničkog interesa da kvalitetno riješimo problem, mišljenja smo da bi i primarni pedijatri trebali biti uključeni u Radnu skupinu za izradu kriterija za evaluaciju podataka o dojenju. | **PRIMLJENO NA ZNANJE**  Neosporno je da trenutnim načinom prikupljanja podataka nije moguće prikupiti sve potrebne pokazatelje dojenja, ali upravo to je i dugi niz godina prepoznato kao problem te je cilj ove aktivnosti, kako je navedeno - unapređenje postojećeg stanja.  Ministarstvo zdravstva je oformilo radnu skupinu za izradu kriterija za evaluaciju podataka o dojenju, ta Radna skupina je realizirala svoju svrhu i izradila kriterije, te je institucija predlagatelj sudjelovala u istom.  Ministarstvo zdravstva je u lipnju 2018. imenovalo novu Radnu skupinu za praćenje i evaluaciju podataka o dojenju i drugim pokazateljima preventivne zdravstvene zaštite i zdravlja djece s ciljem izrade metodologije te se kod osnivanja uzelo u obzir uključivanje svih relevantnih institucija. |